苏轼
和陶咏荆轲
秦如马後牛，吕氏非复嬴。
天欲厚其毒，假手李客卿。
功成志自满，积恶如陵京。
灭身会有时，徐观可安行。
沙丘一狼狈，笑落冠与缨。
太子不少忍，顾非万人英。
魏韩裂智伯，肘足本无声。
胡为弃成谋，托国此狂生。
荆轲不足说，田子老可惊。
燕赵多奇士，惜哉亦虚名。
杀父囚其母，此岂容天庭。
亡秦只三户，况我数十城。
渐离虽不伤，陛戟加周营。
至今天下人，愍燕欲其成。
废书一太息，可见千古情。